b'\n_START_ARTICLE_\nNord-Pas-de-Calais\n_START_SECTION_\nIstoric\n_START_PARAGRAPH_\nLocuit \xc3\xaenc\xc4\x83 din vremuri periostorice, regiunea Nord-Pas-de-Calais a fost totdeauna una dintre cele mai strategice \xc8\x99i astfel cele mai r\xc3\xa2vnite regiuni ale Fran\xc8\x9bei. Generalul Charles de Gaulle, un nativ al regiunii, a numit-o un "bulevard fatal" pe unde armate invadatoare au trecut \xc3\xaen mod repetat. A fost cucerit\xc4\x83 pe r\xc3\xa2nd de triburi celtice, de Roma, franci \xc8\x99i alemani. A fost contestat\xc4\x83 de Anglia, Fran\xc8\x9ba \xc8\x99i Burgundia \xc3\xaen timpul R\xc4\x83zboiului de o sut\xc4\x83 de ani \xc3\xaenainte de a fi inclus\xc4\x83 \xc3\xaen Regatul Fran\xc8\x9bei \xc3\xaen secolul XV. A fost anexat\xc4\x83 de \xc8\x9a\xc4\x83rile de Jos Spaniole \xc3\xaen 1598, fiind oferit\xc4\x83 ca dar de nunt\xc4\x83 \xc8\x99i reanexat\xc4\x83 Fran\xc8\x9bei \xc3\xaen secolul XVII, \xc3\xaens\xc4\x83 nu f\xc4\x83r\xc4\x83 o rezisten\xc8\x9b\xc4\x83 considerabil\xc4\x83 din partea popula\xc8\x9biei, majoritar flamande. A fost \xc3\xaemp\xc4\x83r\xc8\x9bit\xc4\x83 \xc3\xaen cele dou\xc4\x83 departamente actuale \xc3\xaen urma Revolu\xc8\x9biei franceze din 1789._NEWLINE_\xc3\x8en timpul secolului al XIX-lea, regiunea a suferit o industrializare masiv\xc4\x83, devenind una dintre principalele regiuni industriale ale Fran\xc8\x9bei, a dou\xc4\x83 dup\xc4\x83 Alsacia-Lorena. \xc3\x8en urma R\xc4\x83zboiului Franco-Prusac din 1870 datorit\xc4\x83 pierderii Alsaciei \xc8\x99i Lorenei, regiunea a devenit prima regiune industrial\xc4\x83 a \xc8\x9b\xc4\x83rii, fiind practic neafectat\xc4\x83 de conflict. Din nefericire, cele dou\xc4\x83 conflicte mondiale din secolul XX au devastat complet regiunea. \xc3\x8en Primul r\xc4\x83zboi mondial regiunea a fost aproape complet ocupat\xc4\x83 de c\xc4\x83tre Germania. Multe ora\xc8\x99e \xc8\x99i suprafe\xc8\x9be \xc3\xaentregi au fost complet distruse \xc3\xaen urma celor patru ani de r\xc4\x83zboi de tran\xc8\x99ee, regiunea suferind devast\xc4\x83ri incomparabile cu cele ale celorlalte regiuni franceze. Germania a ocupat din nou \xc3\xaen al doilea r\xc4\x83zboi mondial regiunea, \xc8\x99i a folosit-o pentru lansarea atacurilor din B\xc4\x83t\xc4\x83lia Angliei. Bombardamentele aliate \xc8\x99i luptele terestre ce au urmat debarc\xc4\x83rii din 1944 au devastat din nou multe din ora\xc8\x99ele regiunii, dar cu toate c\xc4\x83 marea majoritate a ora\xc8\x99elor au fost eliberate \xc3\xaen septembrie 1944, Dunkerque nu a fost eliberat p\xc3\xa2n\xc4\x83 \xc3\xaen 9 mai 1945, fiind ultimul ora\xc8\x99 francez eliberat de ocupa\xc8\x9bia german\xc4\x83.\n_START_SECTION_\nGeografia\n_START_PARAGRAPH_\nRegiunea estic\xc4\x83 de coast\xc4\x83 \xc8\x99i regiunea sudic\xc4\x83 ce reprezint\xc4\x83 60% din teritoriu ofer\xc4\x83 peisaje valonate \xc8\x99i are aspect de bocage (cr\xc3\xa2ng), cu o densitate de popula\xc8\x9bie comparabil\xc4\x83 cu media pe \xc8\x9bar\xc4\x83. \xc3\x8en schimb, regiunea nord-estic\xc4\x83 apar\xc8\x9bine marii c\xc3\xa2mpii nord-europene, av\xc3\xa2nd altitudini mici ce rar dep\xc4\x83\xc8\x99esc 100m, are o concentra\xc8\x9bie a popula\xc8\x9biei ridicat\xc4\x83 \xc8\x99i o densitate crescut\xc4\x83 a activit\xc4\x83\xc8\x9bilor industriale.\n_START_SECTION_\nEconomia\n_START_PARAGRAPH_\nNord-Pas-de-Calais a devenit un centru important al industriei grele \xc3\xaen secolul XIX datorit\xc4\x83 mineritului, siderurgiei \xc8\x99i industriei textilelor. A avut de suferit enorm \xc3\xaen urma celor dou\xc4\x83 r\xc4\x83zboaie mondiale \xc8\x99i nu a reu\xc8\x99it s\xc4\x83 se redreseze la fel de bine ca alte regiuni franceze. \xc3\x8en plus, \xc3\xaen perioada recent\xc4\x83, datorit\xc4\x83 \xc3\xaenchiderii minelor \xc8\x99i dificult\xc4\x83\xc8\x9bilor de pe pia\xc8\x9ba mondial\xc4\x83 a siderurgiei \xc8\x99i textilelor, a suferit un regres din punct de vedere economic, \xc3\xaen perioada 1975-1984 industria regiunii pierz\xc3\xa2nd peste 130.000 locuri de munc\xc4\x83 \xc8\x99i \xc8\x99omajul s-a ridicat la aproximativ 14%. Totu\xc8\x99i, regiunea s-a bucurat de ajutor masiv din partea guvernului francez \xc8\x99i a Uniunii Europene \xc3\xaen utimii 20 de ani. Deschiderea Tunelului Canalului \xc3\xaen 1994 a fost binevenit\xc4\x83 \xc3\xaen regiune \xc8\x99i a este un factor de prosperitate.\n_START_SECTION_\nDemografia\n_START_PARAGRAPH_\nRegiunea este puternic urbanizat\xc4\x83, peste 83% din locuitori locuind \xc3\xaen ora\xc8\x99e. Cu peste 4 milioane de locuitori, reprezint\xc4\x83 7% din popula\xc8\x9bia Fran\xc8\x9bei, are cel mai mare procentaj de tineri sub 25 de ani \xc8\x99i una dintre cele mai sc\xc4\x83zute rate ale mortalit\xc4\x83\xc8\x9bii. Regiunea cuprinde opt aglomera\xc8\x9bii de mai mult de 100.000 de locuitori dintre care una cu mai mult de 1.000.000 - metropola Lille. Aglomera\xc8\x9biile B\xc3\xa9thune-Bruay, Lens-Li\xc3\xa9vin-H\xc3\xa9nin, Douai \xc8\x99i Valenciennes formeaz\xc4\x83 o conurba\xc8\x9bie aproape continu\xc4\x83 care se continu\xc4\x83 \xc8\x99i \xc3\xaen Belgia. \xc3\x8en total, regiunea se afl\xc4\x83 \xc3\xaen mijlocul unei zone cu o raz\xc4\x83 de 300 kilometri, unde locuiesc peste 100 milioane de persoane.\n_START_SECTION_\nPatrimoniu cultural al umanit\xc4\x83\xc8\x9bii UNESCO\n_START_PARAGRAPH_\nZona minier\xc4\x83 din Nord-Pas-de-Calais a fost \xc3\xaenscris\xc4\x83 \xc3\xaen anul 2012 pe lista patrimoniului cultural mondial al UNESCO.'